b'\n_START_ARTICLE_\nEbonit\n_START_SECTION_\nAnvendelser\n_START_PARAGRAPH_\nStoffet anvendes til bowlingkugler, elektriske komponenter, mundstykker til piber, fyldepenne og bl\xc3\xa6kholdere til samme, mundstykker til saxofoner og klarinetter s\xc3\xa5vel som til hele klarinetter. Materialet benyttes undertiden til m\xc3\xb8belhjul og anvendes i fysiskundervisningen til at demonstrere statisk elektricitet._NEWLINE_H\xc3\xa5rdtgummi blev f\xc3\xb8rhen anvendt til karrene til bilbatterier og var derved anledningen til den tradition, at et bilbatteri skulle v\xc3\xa6re sort, selv om andre materialer erstattede ebonitten. _NEWLINE_Materialet har ogs\xc3\xa5 v\xc3\xa6ret brugt til kamme fra firmaet Ace, der nu er en del af Newell Rubbermaid. I dag bruges andre materialer. Man kan ofte afg\xc3\xb8re, om et produkt er fremstillet af ebonit ved at gnide kraftigt p\xc3\xa5 det eller holde det kortvarigt under den varme hane. Man kan da lugte det store indhold af svovl. _NEWLINE_Ebonit benyttes som beskyttelse mod korrosion i nogle beholdere til saltsyre. Det danner bobler, hvis det uds\xc3\xa6ttes for flussyre i l\xc3\xa6ngere tid.\n_START_SECTION_\nEgenskabers\n_START_PARAGRAPH_\nMaterialet er sk\xc3\xb8rt, hvilket kunne give problemer med anvendelsen til bilbatterier. Derfor er denne anvendelse stort set oph\xc3\xb8rt, i stedet bruges polypropylen._NEWLINE_Under indvirkning af sollyset dannes sm\xc3\xa5 m\xc3\xa6ngder svovlsyre p\xc3\xa5 overfladen, hvilket kan \xc3\xa6ndre overfladefarven i retning af det gr\xc3\xa5, gr\xc3\xb8nne eller hvidlige. _NEWLINE_Det er en god isolator.\n_START_SECTION_\nKontaminering af materialet\n_START_PARAGRAPH_\nAnvendelsen til elektriske komponenter var besv\xc3\xa6ret af metalafsmitning p\xc3\xa5 overfladen, n\xc3\xa5r stoffet under fabrikationen blev valset mellem metalfolie. Derfor blev overfladen ofte afslebet.\n_START_SECTION_\nHistorie\n_START_PARAGRAPH_\nCharles Goodyears broder Nelson Goodyear eksperimenterede med ebonits kemi og egenskaber. I 1851 eksperimenterede han med at bruge zinkoxid som fyldstof.'